Eerste SA soldate in Cabo Delgado | Netwerk24
Deur Sarel van der Walt 22 Julie 2021 17:54
Suid-Afrikaanse soldate, vermoedelik lede van die spesiale magte, nadat hulle vandeesweek in 'n Hercules C130-vragvliegtuig van die lugmag in die hawedorp Palma in Cabo Delgado, Mosambiek, aangekom het. Foto: Intel Air & Sea/Twitter
Die Suid-Afrikaanse weermag was Donderdag stil oor die aankoms van 'n groep van sy soldate – vermoedelik lede van die spesiale magte (recces) – in die hawedorp Palma in die geweldgeteisterde provinsie Cabo Delgado in die noorde van Mosambiek.
'n Foto het vandeesweek op Twitter verskyn van Suid-Afrikaanse soldate wat in Palma aankom. Hulle is met hul toerusting in 'n Hercules C130-vragvliegtuig van die lugmag na Mosambiek geneem.
Intel Air & Sea het die foto op Twitter geplaas.
Die weermag het nie gereageer op 'n versoek om kommentaar nie. Dit is egter die gebruik dat die weermag – soos ander weermagte – nooit op troep-ontplooiings kommentaar lewer nie.
Die Suid-Afrikaanse soldate is waarskynlik lid van die snel-ontplooiingsmag van die Suider-Afrikaanse Ontwikkelingsgemeenskap (SAOG), wat op versoek van die Mosambiekse regering in Cabo Delgado is om dié land in sy stryd teen die Moslem-militante te help.
Mosambiek het eers verlede week amptelik gevra dat die SAOG 'n ingrypingsmag stuur.
Die snel-ontplooiingsmag, wat aanvanklik volgens 'n ooreenkoms met Mosambiek reeds op 15 Julie daar moes aankom, sal bepaal wat die rol van die ingrypingsbrigade moet wees wat later in Cabo Delgado sal aankom.